DÔVODOVÁ SPRÁVA
 
A. Všeobecná časť
Návrh na vydanie zákona ktorým sa dopĺňa zákon č. 396/2012 Z. z. o Fonde na podporu vzdelávania v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Tomáš Lehotský, Jarmila Halgašová, Vladimíra Marcinková, Branislav Grӧhling a Marián Viskupič.

Cieľom návrhu zákona je umožniť študentom predčasne splatiť pôžičku z Fondu na podporu vzdelávania (ďalej len „fond“) bez úhrady poplatkov alebo iných nákladov súvisiacich s predčasným splatením pôžičky.

Fond v súčasnosti poskytuje pôžičky pre študentov, ako aj pre pedagógov. Platná zákonná úprava už dnes umožňuje predčasné splatenie pôžičky poskytovanej Fondom bez úhrady poplatkov alebo iných nákladov súvisiacich s predčasným splatením pôžičky iba pedagógom. Študentom takáto možnosť zákonom umožnená nie je. 

Jedným z hlavných cieľov  fungovania Fondu je podpora dostupnosti vysokoškolského vzdelávania na Slovensku. Fond za týmto účelom poskytuje zvýhodnené pôžičky pre študentov, ročne ide o stovky poskytnutých pôžičiek. Na výhodnosť pôžičky vplýva najmä jej konečná cena. Tú  v prípade predčasného splatenia zvyšuje poplatok za predčasné splatenie, ktorý takto zbytočne navyšuje náklady dlžníka.  Zákonná možnosť predčasne splatiť pôžičku bez poplatkov preto v konečnom dôsledku prispeje k zníženiu ceny pôžičky pre študentov. Fond tak bude jeden zo svojich hlavných cieľov napĺňať efektívnejšie.  

Zároveň dôjde k zrovnoprávneniu  postavenia študentov a pedagógov z pohľadu možnosti predčasného splatenia pôžičky bez poplatkov.

Možnosť predčasne splatiť pôžičku bez úhrady poplatkov alebo iných nákladov súvisiacich s predčasným splatením pôžičky sa bude týkať oboch typov pôžičiek pre študentov, ktoré Fond v súčasnosti poskytuje – stabilizačnej pôžičky a pôžičky pre študentov.

Návrh zákona nemá vplyv na rozpočet verejnej správy ani na podnikateľské prostredie. Návrh zákona nemá vplyv na životné prostredie ani na informatizáciu spoločnosti. Návrh zákona má pozitívne sociálne vplyvy. Návrh zákona nemá vplyv ani na manželstvo, rodičovstvo a rodinu a ani na služby verejnej správy pre občana. 

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.


B. Osobitná časť
K čl. I

K bodu 1

Pridáva sa možnosť predčasne splatiť pôžičku pre študentov a úroky alebo ich časť bez úhrady poplatkov alebo iných nákladov súvisiacich s predčasným splatením pôžičky pre študentov alebo jej časti.

K bodu 2

Pridáva sa možnosť predčasne splatiť stabilizačnú pôžičku a úroky alebo ich časť bez úhrady poplatkov alebo iných nákladov súvisiacich s predčasným splatením stabilizačnej pôžičky alebo jej časti.

K bodu 3
	
	Navrhuje sa prechodné ustanovenie, v ktorom je stanovené, že zmena zákona sa týka aj zmlúv uzavretých do účinnosti tohto zákona.
	
K čl. II

Zákon nadobúda účinnosť 1. júla 2023.   

